ზეთის მზესუმზირა
ზეთის მზესუმზირა (ლათ. Helianthus annuus) — ერთწლოვანი ბალახოვანი მცენარე რთულყვავილოვანთა ოჯახისა. აქვს სწორმდგომი, 5 მ-მდე სიმაღლის ღერო, რომლის შიგნით რბილი, მკვრივი გულია მოთავსებული. აქვს წაწვეტებულბოლოიანი ოვალურ-გულისებრი დიდი ფოთლები. ყვავილედი კალათაა. მისი სამშობლოა ჩრდილოეთი ამერიკა. არქეოლოგიურმა გათხრებმა დაადასტურა, რომ ინდიელებმა ამ მცენარის კულტივირება დაიწყეს 2000 წელზე მეტი ხნის წინ.